Kuningatar Ingridin sairaala

Kuningatar Ingridin sairaala (grönlanniksi Dronning Ingridip Napparsimmavissua, tansk. Dronning Ingrids Hospital) on Grönlannin pääkaupungissa Nuukissa sijaitseva Grönlannin keskussairaala. Sairaalassa on noin 130 vuodepaikkaa. Historia Sairaala perustettiin 211-vuodepaikkaisena vuonna 1954 tuberkuloosipotilaiden hoitamista varten. Alkuperäinen sairaalarakennus oli tehty puusta, ja tuolloin sairaalan nimi oli Dronning Ingrids Sanatorium (Sana; suom. Kuningatar Ingridin parantola). Tuberkuloosin laannuttua sairaala jatkoi toimintaansa. Vuonna 1956 palkattiin ensimmäinen kirurgian erikoislääkäri ja sairaalan palveluita alettiin laajentaa kattamaan useampia erikoisaloja. Vuonna 1976 avattiin uusi psykiatrinen osasto. Vuonna 1980 rakennusta uusittiin, ja puurakenteet korvattiin. Vuonna 1992 sairaala alkoi toimia Grönlannin keskussairaalana. Palvelut Kuningatar Ingridin sairaalaan ohjataan kaikkialta Grönlannista ne potilaat, joilla on monimutkaisempia vaivoja. Yksinkertaisemmat vaivat on mahdollista hoitaa myös Nuukin ulkopuolella. Tarpeen vaatiessa potilaita on lähetetty hoitoon myös Tanskaan ja Islantiin. Lentomatka Nuukista Tanskaan kestää viisi tuntia. Esimerkiksi kuvantamisen suhteen sairaala tekee myös reaaliaikaista yhteistyötä Kööpenhaminan Rigshospitaletin kanssa, koska Grönlannissa ei ole tarpeeksi radiologeja. Vuonna 2005 yksityishenkilö lahjoitti sairaalalle CT-laitteen siksi, koska tuohon aikaan sairaalalla oli käytössään kehityksestä jäljessä oleva CT-laite. Sairaala suunnitteli ottavansa laitteen käyttöön seuraavan vuoden puolella. Vuonna 2017 sairaala osti lahjoitetun laitteen tilalle kaksi uutta CT-laittetta. Sairaalassa on erityisosaamista ainakin psykiatriassa, kirurgiassa, tehohoitolääketieteessä ja sisätaudeissa. Siellä on ainakin psykiatrinen osasto, synnytysosasto sekä diagnostiikka- ja terapiaosasto. Sairaalan edessä on potilashotelli, joka otettiin käyttöön vuonna 2012. Psykiatrisia vuodepaikkoja on 12. Sairaalaan on ollut suunnitteilla uusi rakennus, jossa toimisi psykiatrinen osasto. Lähteet Aiheesta muualla Kuvia tai muita tiedostoja aiheesta Kuningatar Ingridin sairaala Wikimedia Commonsissa